溫哥華白浪足球會

（，或譯做「溫哥華白帽」，可睇本文「歷史」一欄，或參考官網嘅解釋）係加拿大溫哥華嘅一支職業足球隊，1974年組隊，2011賽季加入北美足球大聯盟（Major League Soccer），成為大聯盟嘅第16支球隊。https://www.whitecapsfc.com/club/history

## 球員及教練組

### 現役球員

### 外借球員

目前無外借球員。

### 教練組

*更新到2014年2月25號*

#### 過去嘅主教練

## 歷史

### 舊北美聯賽時期

第一支叫做「溫哥華白浪」嘅球隊係喺1973年12月11號成立嘅。最初嘅投資者包括：哈勞德·卡樸慈（後來成為總裁）、德尼·菲弛（後來成為總教練）、活禾德百貨公司嘅東主查爾斯·N·活禾德、律師查克·韋爾斯、卑詩軸承工程公司嘅總裁溫迪·麥當努、以及查理·布朗牛扒餐廳嘅東主派崔克·麥古利亞里同哈利·毛。

根據溫哥華白浪嘅官方解釋，「白浪」爾個名喺德尼·菲弛諗出來嘅：喺一個天晴嘅晏晝，德尼·菲弛揸車通過獅門橋嘅時候，見到橋下邊嘅白浪（whitecaps），又見到遠方山頂嘅白帽（whitecaps），即係山峰上嘅白雪好似戴徂白色嘅帽恁樣，於是就諗到徂「Whitecaps」爾個名。

1974年，溫哥華白浪開始喺北美足球聯賽作賽。1979年，經過幾年嘅磨練之後，溫哥華白浪贏到球會歷史上第一座聯賽冠軍獎盃「足球碗」——先係爆冷擊敗當時公認嘅奪冠大熱門紐約宇宙，再係喺紐約擊敗另一支強隊譚帕灣狂人。爾個時代嘅溫哥華白浪亦都培育出徂好多當時街知巷聞嘅明星，包括蕭華諾·里納杜慈、李斯·帕遜斯同古靈·莊遜等等，其中唔少更加為加拿大國家隊上過陣。經歷過季後賽洗禮嘅溫哥華，對足球嘅熱情驟然飆升。每當溫哥華白浪打主場比賽嘅時候，帝國大球場幾乎都一票難求，更經常出現門票售罄嘅現象。

1983年，喺帝國大球場打徂9年足球之後，溫哥華白浪將主場搬徂去容量更大嘅卑詩大球場。1983年6月20號，溫哥華白浪喺主場迎戰西雅圖海灣人嘅比賽，入場人數高達60342人，創徂加拿大歷史上觀戰人數最多嘅足球賽嘅紀錄。爾項紀錄直到2012年先至被滿地可衝擊打破。不幸嘅係，北美足球聯賽喺1984賽季之後終止運作，溫哥華白浪亦都被迫折埋。

### 加足聯時期

1985年11月，由社區組建嘅「西海岸足球社」開始喺溫哥華組建一支新球隊。新球隊個名叫做「溫哥華86人」，起爾個名嘅原因有三個：
#19**86**年係加拿大第一次殺入世界杯；
#18**86**年係溫哥華建城嘅年份；
#最初有份出錢籌辦球隊嘅人一共有**86**位。
86人嘅股東試過好多次想將「白浪」爾個名買返來畀支新球隊用，但係每次「白浪」嘅擁有人都唔係無興趣做買賣，就係獅子大開口。雖然係恁，但係好多原來效力過溫哥華白浪嘅人，包括球員同教練，都紛紛轉投溫哥華86人，其中出名嘅包括安東尼·維特斯（股東）、李斯·帕遜斯（總經理）、羅拔·里納杜慈（教練）、卡爾·華倫泰因、詹·伊士頓、小大衛·諾曼等等。

1987年，溫哥華86人加入加拿大足球聯賽，第一場比賽迎戰愛民頓磚人。從1988年開始，溫哥華86人連續四個賽季奪得加足聯總冠軍，連續五個賽季常規賽排名第一，成為全加拿大最強嘅足球隊。爾喺1988-1989賽季，喺1988年6月客場輸俾北約克火箭3-1之後，由羅拔·里納杜慈執教嘅溫哥華86人更加創下徂球會歷史上最長嘅46場不敗紀錄，直到1989年8月客場輸俾愛民頓磚人2-1。2004年，爾支創紀錄嘅球隊進入徂卑詩體育名人堂。1990年，溫哥華86人喺本拿比主場以3-2擊敗前來踢館嘅馬里蘭海灣，第一次奪得北美球會冠軍杯。

不幸嘅係，由於積累已久嘅財政困難越來越嚴重，加足聯喺1992賽季之後被迫終止運作，溫哥華86人亦都無辦法獨善其身，被迫退出當年嘅中北美洲及加勒比海聯賽冠軍杯。

### 美職聯/聯合足球聯賽系統時期

加足聯喺1992年被迫折埋之後，溫哥華再一次面臨無聯賽打嘅危機。1992年10月6號，溫哥華86人宣佈轉投當時爭取緊成為美國足總第一級聯賽嘅美國職業足球聯賽。但係由於美國足總決定從零開始建立一個足球大聯盟，美國職業足球聯賽最後都係做唔到第一級聯賽。1997年，美國職業足球聯賽被聯合足球聯賽系統吸收，溫哥華白浪亦都跟著加入徂聯合足球聯賽甲組。同樣喺1992年，由於羅拔·里納杜慈被加拿大足總聘任為國家隊總教練，最後一位效力過第一代溫哥華白浪嘅球員卡爾·華倫泰因（Carl Valentine）接任總教練。

卡爾·華倫泰因喺1999年退徂休。2000年，喺大批球迷嘅支持下，溫哥華86人嘅新股東大衛·史達匿（David Stadnyk）終於由第一代白浪總裁莊·勒斯頓手頭上買到「白浪」爾個名。同年10月26號，溫哥華86人正式將球隊名改返做「溫哥華白浪」。2002年，大衛·史達匿退徂休，溫哥華白浪後來攈到貴格利·奇亞富特（Gregory Kerfoot）接收大衛·史達匿手頭上嘅股權。貴格利·奇亞富特成為新大股東之後做嘅第一件事，係收購徂一支位於溫哥華嘅女子足球隊「溫哥華天使」，再將溫哥華天使同原來86人隊嘅女子隊合併成一支新球隊「溫哥華怒濤」（Vancouver Breakers），加入聯合足球聯賽女子組作賽。2003年，球會旗下嘅所有球隊（包括青訓項目）開始統一用「白浪足球會」做通用名。

2006年，溫哥華白浪第一次成為雙料冠軍：先係女子隊喺2006年8月6號以3-0擊敗渥太華暴怒女子隊，奪得聯合足球聯賽女子組冠軍，跟著係男子隊喺羅車斯特PAETEC公園球場以0-3擊敗主場嘅羅車斯特犀牛，奪得聯合足球聯賽甲組總冠軍——亦都係自1991年奪得加足聯總冠軍以來第一次奪得聯賽總冠軍。2008年10月12號，溫哥華白浪憑藉查爾斯·格比奇（Charles Gbeke）嘅兩粒入球，以2-1擊敗波多黎各島民，再次奪得聯合足球聯賽甲組冠軍。但係好景不長，2009賽季嘅溫哥華白浪到季尾祇係排喺聯賽第七，勉強入到季後賽，不過最後都係被滿地可衝擊兩個回合以6-3淘汰徂出局，衛冕失敗。

2009年，由於美國商人謝菲·古帕（Jeff Cooper）同其他幾個甲組球隊股東重建北美足球聯賽嘅計劃失敗，美國足協臨時組建徂美國足協乙組職業聯賽（USSF Division 2 Professional League），作為2010賽季嘅過渡聯賽。由於溫哥華白浪嘅大股東貴格利·奇亞富特有份參與組建北美足球聯賽，因此被美國足協編入北美賽區，到季尾喺聯賽排名第五，喺四強賽出局。

### 大聯盟時期

 

2008年7月24號，北美足球大聯盟宣佈會喺2011年賽季引入兩支新球隊。同一年，溫哥華白浪嘅大股東貴格利·奇亞富特同加拿大商人謝菲·馬列以及美國商人史提芬·盧佐拍檔，馬上組建徂財團競投擴張名額，重吸引到籃球明星史提芬·拿殊加盟（史提芬·拿殊個細佬就係長年擔當溫哥華隊長，重為加拿大國家隊效力過嘅名宿馬田·拿殊）。財團喺同一年10月15號正式遞交徂標書，而貴格利·奇亞富特同謝菲·馬列就代表財團喺11月21日同大聯盟高層會面。大聯盟總監當·加伯同總裁馬克·阿拔喺12月7號到訪溫哥華，參觀卑詩大球場。

2009年3月18號，大聯盟宣佈溫哥華奪得其中一個擴張名額。一年之後，代表溫哥華競投嘅財團宣佈會繼續用「白浪」做隊名。為徂準備加入大聯盟，溫哥華白浪派人四出招攬人才，先係喺2009年11月24號挖到熱刺嘅保羅·巴伯過來做行政總裁，再係挖到華盛頓特區嘅前主教練湯馬士·商來做營運總監，同埋尼德蘭人列哈特·顧律茨豪滕來做技術總監兼青訓總教練。帶領球隊奪得過北美聯合足球聯賽專業組冠軍嘅總教練嘅提圖勒·索達勒遜繼續做總教練。

2011年3月19號，溫哥華白浪第一次喺大聯盟亮相，以4-2擊敗多倫多FC，法國球員艾歷·阿斯利射入白浪喺大聯盟嘅第一粒入球。但係今次勝利祇係剎那光輝，之後溫哥華白浪連續14場比賽都贏唔到，最後聯賽包尾收季。5月30號，喺溫哥華白浪以1-1艱難恁逼和徂紐約紅牛之後，提圖勒·索達勒遜被白浪炒徂魷魚，營運總監湯馬士·商接任臨時總教練，直到8月9號白浪請到蘇格蘭人馬田·倫尼接任總教練。

2012年10月21號，溫哥華白浪成為第一支殺入大聯盟季後賽嘅加拿大球隊，不過喺聯賽第一輪就被洛杉磯銀河踢徂出局。2013年，由於喺最後兩場比賽裡邊表現失常，溫哥華白浪再次同季後賽失之交臂。常規賽結束徂兩日之後，溫哥華白浪宣佈唔同總教練馬田·倫尼續約。兩個月之後，溫哥華白浪宣佈提拔助理教練卡爾·羅賓遜做總教練。

2014年十月，作為大聯盟常規賽排名最高嘅加拿大球隊，加上加拿大冠軍賽同2015年女足世界杯時間衝突，溫哥華白浪第一次獲得2016年中北美洲及加勒比海聯賽冠軍杯嘅參賽資格。一個星期之後，溫哥華白浪成為徂第一支兩次殺入大聯盟季後賽嘅加拿大球隊。可惜嘅係，係季後賽第一輪，溫哥華白浪就因為一個好具爭議性嘅手球判罰，而以1-2被FC達拉斯擊敗。

2015年6月1號，2015-2016中北美洲及加勒比海聯賽冠軍杯小組賽抽籤結果出爐：溫哥華白浪會喺小組賽階段硬撼洪都拉斯嘅奧林匹亞體育會，以及同區死敵西雅圖海灣人。

### 歷代會徽


File:溫哥華白浪足球會會徽（北美足聯）.png|第一代會徽
File:溫哥華白浪足球會會徽（北美足聯2）.png|第二代會徽
File:溫哥華86人足球會會徽.png|溫哥華86人會徽
File:溫哥華白浪足球會會徽（1986–2010）.svg|聯合足球聯賽時期嘅會徽
File:溫哥華白浪足球會會徽.svg|大聯盟時期嘅會徽
File:白浪二隊標誌.svg|二隊標誌


## 主場

溫哥華白浪自從喺1974年成立以來，一共用過三座主場：
*1974年組隊之後嘅第一座主場係為1954年大英帝國運動會而建造嘅帝國大球場，同加拿大加式足球聯賽嘅卑詩雄獅隊共享主場，1983年兩支球隊搬澌去卑詩大球場之後，帝國大球場喺1990年代拆徂；
*1985年組建嘅溫哥華86人以溫哥華東邊嘅本拿比史旺加德球場做主場，直到2011年進入大聯盟；
*2011年上半賽季，由於當時卑詩大球場裝緊新屋頂，白浪隊以帝國球場（一座喺帝國大球場舊址上邊起嘅臨時球場）作為主場，同樣係同卑詩雄獅隊共享主場，卑詩大球場翻新完成之後，兩支球隊同時搬徂返去卑詩大球場，而帝國球場就喺無幾耐之後拆徂。

溫哥華白浪原本計劃喺溫哥華嘅煤氣鎮起一座專屬球場，但係由於遭到居民嘅強烈反對，爾項計劃已經無限期擱置。

## 紀錄

### 賽季數據

#### 第一代白浪時期

#### 第二代白浪時期（包括86人時期）

#### 大聯盟時期

### 個人紀錄

* 出賽：基亞桑·哥菲（105次）
* 入球：卡美洛·聖維佐（39球）
* 助攻：卡美洛·聖維佐（16次）
* 連中三元：奇古塔·曼尼、卡美洛·聖維佐
* 贏球：大衛·奧斯鐵（16次） 
* 力保不失：大衛·奧斯鐵（17次） 

#### 最佳射手

#### 出賽次數最多

#### 年度最佳球員

#### 金靴獎

## 主要對手

### 卡斯卡迪亞盃對手

**[[卡斯卡迪亞盃]]**係溫哥華白浪、西雅圖海灣人同埋波特蘭伐木工三支球隊嘅支持者喺2004年自發成立嘅盃賽，因此伊三支球隊互為主要對手。

### 加拿大冠軍賽對手
加拿大冠軍賽係加拿大職業足球隊嘅最高榮譽，贏到加拿大冠軍賽就可以代表加拿大出戰中北美及加勒比海聯賽冠軍盃，因此參加加拿大冠軍賽嘅五支球隊，包括溫哥華白浪、滿地可衝擊、多倫多足球會、渥太華暴怒同愛民頓足球會，互為主要對手。

## 睇埋

* 溫哥華白浪足球會二隊
* 溫哥華白浪足球會女子隊

## 參考



類:足球會
類:加拿大足球